

2024. gada 12. decembrī

**Turpmāk uz Daugavpili divas reizes dienā būs pieejami īpaši elektrovilciena – dīzeļvilciena reisi ar pārsēšanos Aizkrauklē**

**Lai veicinātu iedzīvotāju mobilitāti starp lielākajām Latvijas pilsētām – Rīgu un Daugavpili –, no šī gada 15. decembra līdzšinējo piecu vilcienu vietā uz un no Daugavpils ritekļi kursēs septiņas reizes dienā. Divi no šiem reisiem turp un atpakaļ tiks veikti kombinēti ar elektrovilcienu un dīzeļvilcienu ar pārsēšanos Aizkrauklē.**

Palielinot kopējo vilcienu reisu skaitu uz Latvijas otro lielāko pilsētu, no 15. decembra tiks ieviesti divi jauna formāta reisi uz un no Daugavpils, kas tiks izpildīti kombinēti ar elektrovilcienu (posmā Rīga – Aizkraukle) un dīzeļvilcienu (posmā Aizkraukle – Daugavpils) ar pārsēšanos Aizkrauklē.

Ikdienas reisi, kuriem paredzēta pārsēšanās Aizkrauklē:

* Rīga (14.38) – Daugavpils (18.08)
* Rīga (21.08) – Daugavpils (00.30)
* Daugavpils (13.22) – Rīga (16.51)
* Daugavpils (19.48) – Rīga (23.21)

Īpašos reisus “Vivi” tīmekļa vietnē un mobilajā lietotnē būs iespējams identificēt biļetes iegādes brīdī pēc diviem reisu numuriem un uznirstoša paziņojuma, savukārt biļešu kasēs par kombinētajiem reisiem informēs kasieri un stendos uz pasažieru platformām izvietotās informatīvās norādes. Tāpat audio un video paziņojumi būs nodrošināti pašos vilcienos, un pasažieru informēšanu veiks arī konduktori kontrolieri.

Pašlaik vilcieni Rīgas Centrālajā stacijā uz Daugavpili atiet no 1., 10., 11. un 12. ceļa, bet no 15. decembra tiešo reisu vilcieni uz Daugavpili aties tikai no 1. ceļa, bet kombinēto reisu vilcieni aties no 4. ceļa. Savukārt Aizkrauklē pārsēšanās no elektrovilciena dīzeļvilcienā un otrādi notiks, nemainot pasažieru platformu.

“Reaģējot uz pasažieru pieprasījumu pēc papildu mobilitātes iespējām Daugavpils dzelzceļa līnijā, sadarbībā ar VSIA “Autotransporta direkcija” esam raduši iespēju nodrošināt divus līdz šim neiepazīta formāta vilcienu reisu pārus, ierasto Daugavpils maršruta posmu Rīga – Aizkraukle veicot ar elektrovilcieniem. Šādi kombinētie reisi ļaus izbaudīt paaugstināta komforta iespējas, ko sniedz jaunie elektrovilcieni, arī lielai daļai neelektrificētās zonas pasažieru, kuri līdz šim konkrētajā dzelzceļa līnijā izmantoja tikai dīzeļvilcienu pakalpojumus,” norāda AS “Pasažieru vilciens” valdes priekšsēdētājs Raitis Nešpors.

Paredzēts, ka brauciena laiks reisiem ar pārsēšanos saglabāsies līdzīgs kā tiešajiem reisiem, kā arī vilciena biļete šiem reisiem būs par tādu pašu cenu kā tiešajiem reisiem.

“Vivi” ir vilciena pasažieru pārvadājumu zīmols, kas pieder AS “Pasažieru vilciens”.

AS “Pasažieru vilciens” veic vilciena pasažieru pārvadājumus ar zīmolu “Vivi”, sniedz ritošā sastāva remonta pakalpojumus un nodrošina komercreisu servisu. AS “Pasažieru vilciens” ir dibināta 2001. gadā, 2023. gadā uzsākta pasažieru pārvadājumu modernizācija, ieviests jauns pasažieru apkalpošanas standarts un vilciena pasažieru pārvadājumu zīmols “Vivi”. 2023. gadā tika pārvadāti 17,1 miljons pasažieru, 98,36% reisu izpildot precīzi pēc vilcienu kursēšanas grafika. Uzņēmums nodarbina vairāk nekā 950 darbinieku.

Papildu informācijai:

Edgars Butāns

“Vivi” Komunikācijas un mārketinga daļas vadītājs

AS “Pasažieru vilciens”

Mob. tālr. nr. 29837421

E-pasta adrese: edgars.butans@vivi.lv